ddrg/super_eurlex huggingface dataset:
EUROPA-PARLAMENTET, RÅDET OG KOMMISSIONENS ERKLÆRING af 6. marts 1995 om opførelse af finansielle bestemmelser i retsakter (95/C 293/03)

EUROPA-PARLAMENTET, RÅDET OG KOMMISSIONEN,

som tager følgende i betragtning:

I fælleserklæringen af 30. juni 1982 (1) hedder det bl.a.: »For at budgetproceduren kan få sin fulde betydning, skal man undgå at fastsætte maksimumsbeløb ved forordning, ligesom man skal undgå at opføre beløb i budgettet, som er større end de faktiske gennemførelsesmuligheder«;

ifølge en af de erklæringer, der er knyttet til den interinstitutionelle aftale af 29. oktober 1993 (2), skal bestemmelserne om budgetproceduren tages op til fornyet overvejelse på regeringskonferencen i 1996 »med henblik på at nå frem til et samarbejde mellem institutionerne på partnerskabsbasis«,

ERKLÆRER:

1. Retsakter om flerårige programmer, som vedtages ved fælles beslutningstagning

Disse retsakter indeholder en bestemmelse, hvori den lovgivende myndighed fastlægger finansieringsrammen for programmet for hele dets varighed.

Dette beløb udgør det primære referencegrundlag for budgetmyndigheden inden for rammerne af den årlige budgetprocedure.

Budgetmyndigheden - og Kommissionen, når den udarbejder sit foreløbige budgetforslag - forpligter sig til ikke at fravige dette beløb, medmindre der foreligger nye objektive og vedvarende omstændigheder, der dokumenteres i en klar og tydelig begrundelse.

2. Retsakter om flerårige programmer, som ikke vedtages ved fælles beslutningstagning

Disse retsakter må ikke anføre et »beløb, som skønnes nødvendigt«.

Agter Rådet at anføre et finansielt referencegrundlag, er dette grundlag kun betegnende for den lovgivende myndigheds ønske og berører ikke budgetmyndighedens beføjelser i henhold til traktaten. Dette anføres i samtlige retsakter, der indeholder et sådant finansielt referencegrundlag.

Er det pågældende beløb aftalt som led i samrådsproceduren i henhold til fælleserklæringen af 4. marts 1975 (3), betragtes det som det primære referencegrundlag i henhold til punkt 1 i denne erklæring.

3. Finansieringsoversigten, der udarbejdes i henhold til artikel 3 i finansforordningen, er det finansielle udtryk for det foreslåede programs mål og indeholder et behovsoverslag for programmets varighed. Finansieringsoversigten ajourføres om nødvendigt i forbindelse med udarbejdelsen af det foreløbige budgetforslag på baggrund af programmets gennemførelse. Den ajourførte finansieringsoversigt sendes til budgetmyndigheden sammen med det foreløbige budgetforslag.

(1) EFT nr. C 194 af 28. 7. 1982, s. 1.

(2) EFT nr. C 331 af 7. 12. 1993, s. 1.

(3) EFT nr. C 89 af 22. 4. 1975, s. 1.
MODUS VIVENDI indgået den 20. december 1994 mellem Europa-Parlamentet, Rådet og Kommissionen vedrørende gennemførelsesforanstaltningerne til retsakter vedtaget efter fremgangsmåden i artikel 189 B i EF-traktaten (95/C 293/01)

1. Disse retningslinjer har til formål at afhjælpe de vanskeligheder, der er opstået i forbindelse med vedtagelsen af retsakter efter fremgangsmåden i artikel 189 B i EF-traktaten på grund af spørgsmålet om komitologi.

2. De berører på ingen måde de principielle holdninger, som de tre institutioner har givet udtryk for.

3. De tre institutioner fastslår, at problemerne i forbindelse med gennemførelsesforanstaltningerne til retsakter vedtaget efter fremgangsmåden i artikel 189 B i EF-traktaten, for så vidt vedtagelsen af disse foranstaltninger er overdraget til Kommissionen, efter anmodning fra Europa-Parlamentet, Kommissionen og en række medlemsstater vil blive taget op til overvejelse i forbindelse med den planlagte revision af traktaterne i 1996. Refleksionsgruppen vil blive opfordret til at behandle dette spørgsmål.

4. Europa-Parlamentets kompetente udvalg modtager på samme tid som det i basisretsakten anførte udvalg og på samme vilkår som dette ethvert udkast til generel gennemførelsesretsakt, som Kommissionen forelægger, samt den dertil knyttede tidsplan.

Hvis vedtagelsen af en foranstaltning er hastende, underretter Kommissionen Europa-Parlamentets kompetente udvalg om dette samt om ethvert andet problem, der måtte forekomme. Europa-Parlamentets kompetente udvalg forpligter sig til om nødvendigt at anvende en hasteprocedure.

Kommissionen underretter altid Europa-Parlamentets kompetente udvalg, hvis de foranstaltninger, som Kommissionen har vedtaget eller påtænker at vedtage, ikke er i overensstemmelse med udtalelsen fra det i basisretsakten anførte udvalg, eller Kommissionen - hvor en sådan udtalelse ikke foreligger - skal forelægge Rådet et forslag til en foranstaltning.

5. Rådet vedtager ikke en generel gennemførelsesretsakt, som det har fået forelagt i henhold til en gennemførelsesprocedure, uden først

- at have underrettet Europa-Parlamentet og givet det en rimelig frist til at afgive udtalelse i, og

- hvis udtalelsen er negativ, straks at have gjort sig behørigt bekendt med Europa-Parlamentets holdning med henblik på at finde en løsning i et passende forum.

Under alle omstændigheder skal retsakten vedtages inden for de frister, der er fastsat i de specifikke bestemmelser i basisretsakten.

6. Som led i denne modus vivendi tager Kommissionen i videst muligt omfang hensyn til Europa-Parlamentets eventuelle bemærkninger og underretter det under alle stadier i proceduren om, hvorledes den agter at reagere herpå, således at Parlamentet med fuldt kendskab til sagens omstændigheder kan udøve sine beføjelser.

7. Denne modus vivendi finder anvendelse fra det tidspunkt, hvor den er godkendt af de tre institutioner.

Undertegnet i Bruxelles den tyvende december nitten hundrede og fireoghalvfems.

For Rådet for Den Europæiske Union

Klaus KINKEL

For Europa-Parlamentet

Nicole FONTAINE

For Europa-Kommissionen

Jacques
BERETNING FRA REVISIONSRETTEN FOR DE EUROPÆISKE FÆLLESSKABER om Det Europæiske Kul- og Stålfællesskabs årsregnskab pr. 31. december 1994

1. Denne beretning omhandler rigtigheden af Kommissionens (Den Høje Myndigheds) regnskaber. Beretningen afgives i henhold til artikel 45 C i traktaten om oprettelse af Det Europæiske Kul- og Stålfællesskab.

2. Retten har revideret Det Europæiske Kul- og Stålfællesskabs bogføring og årsregnskab pr. 31. december 1994. Revisionen er foretaget i overensstemmelse med almindeligt anerkendte revisionsprincipper og har omfattet de revisionshandlinger, der er anset for nødvendige.

3. Det er Rettens opfattelse, at vedlagte årsregnskab, der omfatter balance pr. 31. december 1994, resultatopgørelse for regnskabsåret, der afsluttedes pr. 31. december 1994, fordelingen af resultatet for regnskabsåret, der afsluttedes pr. 31. december 1994, og noterne til årsregnskabet pr. 31. december 1994, er opstillet efter almindeligt anerkendte regnskabsprincipper og giver et retvisende billede af Det Europæiske Kul- og Stålfællesskabs aktiver og finansielle stilling pr. 31. december 1994 og af resultatet for det regnskabsår, der afsluttedes pr. 31. december 1994.

Luxembourg, den 29. juni 1995.

André MIDDELHOEK

Formand for Revisionsretten

Aunus SALMI

Medlem af
BESLUTNING FRA DET RÅDGIVENDE UDVALG FOR EKSF om EKSFs socialforskning (95/C 206/05)

(Tekst af betydning for EØS)

(Vedtaget enstemmigt, idet ti medlemmer dog undlod at stemme, og et medlem stemte imod, på det 320. plenarmøde den 28. juni 1995)

Det Rådgivende Udvalg for EKSF fastlog på det 320. ordinære plenarmøde den 28. juni 1995 nødvendigheden af at fortsætte EKSF's socialforskningsprogrammer (ergonomi, forurening i jern- og stålindustrien, arbejdshygiejne i minerne, sikkerhed på arbejdspladsen, arbejdsmedicin) indtil traktatens udløb.

Det Rådgivende Udvalg, som tager følgende i betragtning:

- de gennem mere end tyve års virke opnåede resultater har medført radikale forbedringer inden for arbejdsmiljø og miljøbeskyttelse i den europæiske kul- og stålindustri

- de opnåede resultater og det net af eksperter, der er blevet etableret, udgør et omfattende og helt unikt fond af viden, der ligeledes kan anvendes af andre sektorer inden for EU og af andre lande uden for EU

- der vil stadig være spørgsmål, der er specifikke for EKSF's industrier, og som skal uddybes og løses, men som ikke kan overføres til andre af Den Europæiske Unions forskningsprogrammer (EU's fjerde rammeprogram for forskning)

anmoder Kommissionen om at:

- tilvejebringe budgetmidler og organisatoriske rammer, der er tilstrækkelige til at gøre en fortsættelse af EKSF's socialforskningsaktiviteter mulig i forlængelse af de allerede udførte aktiviteter i forbindelse med teknisk forskning inden for stål og kul, idet der skaffes midler fra andre af budgettets kapitler

- fremme oprettelsen af organer, der er i stand til at overtage og videreføre EKSF's socialforskningsaktiviteter efter traktatens udløb.
RÅDETS RESOLUTION af 19. juni 1995 om social harmonisering inden for vejgodstransport i det indre marked (95/C 169/03)

RÅDET FOR DEN EUROPÆISKE UNION,

som tager følgende i betragtning:

resolution af 24. oktober 1994 om vejgodstransport i det indre marked (1);

perspektiverne for liberalisering af det indre marked og intensiveringen af forbindelserne med landene i Central- og Østeuropa, der gør det nødvendigt at sikre en bedre harmonisering af konkurrencevilkårene;

nødvendigheden af at styrke færdselssikkerheden og forbedre de sociale vilkår, der sikrer stabilitet og effektivitet i vejtransportvirksomhederne;

1. KONSTATERER, at Det Paritetiske Udvalg for Vejtransport i sit arbejde har taget hensyn til spørgsmål vedrørende arbejdstid og erhvervsuddannelse inden for vejtransport;

2. KONSTATERER, at arbejdet i Det Paritetiske Udvalg for Vejtransport fortsættes aktivt på baggrund af de undersøgelser, der skal gennemføres inden for de nærmeste måneder:

- om og i hvilket omfang gældende lovgivning i medlemsstaterne tager anden arbejdstid for lastvognschauffører i betragtning end køre- og hviletid

- af gældende bestemmelser i medlemsstaterne vedrørende erhvervsgrunduddannelse og videreuddannelse, hvadenten den er obligatorisk eller ej, af disse lastvognschauffører;

3. OPFORDRER Kommissionen til at fortsætte sit samarbejde med Det Paritetiske Udvalg for Vejtransport, så sådanne undersøgelser også virkelig gennemføres, og så Det Paritetiske Udvalg for Vejtransport på grundlag af de oversigter, der skal udarbejdes, kan foranstalte reelle drøftelser mellem repræsentanter for arbejdsgiverorganisationerne og for lønmodtagerorganisationerne, om de foranstaltninger, der skal vedtages, under hensyn til spørgsmålet om de praktiske følger heraf og kontrollen hermed;

4. ØNSKER, at disse drøftelser i Det Paritetiske Udvalg for Vejtransport hurtigst muligt fører til konkrete og fælles konklusioner;

5. ERINDRER OM, at det i sin resolution af 24. oktober 1994 opfordrede Kommissionen til navnlig at udarbejde en rapport over gældende bestemmelser i medlemsstaterne vedrørende uddannelse af lastvognschauffører, herunder chauffører, der transporterer farlige stoffer, og i givet fald fremsætte forslag til en obligatorisk erhvervsgrunduddannelse og en passende videreuddannelse;

6. TAGER TIL EFTERRETNING, at Kommissionen, efter at den har overvejet konklusionerne af drøftelserne i Det Paritetiske Udvalg for Vejtransport, hurtigst muligt agter at opfølge sin meddelelse af 20. marts 1992 om indførelse af begrebet arbejdstid i forordning (EØF) nr. 3820/85 og (EØF) nr. 3821/85 vedrørende køretid og hviletid inden for vejtransport.

(1) EFT nr. C 309 af 5. 11. 1994, s. 4.
RÅDETS RESOLUTION af 19. juni 1995 om udflytninger inden for luftfarten (95/C 169/02)

RÅDET FOR DEN EUROPÆISKE UNION,

som tager følgende i betragtning:

Rådet har allerede understreget nødvendigheden af, at luftfartsindustrien når op på det fornødne rentabilitets- og produktivitetsniveau for at sikre økonomisk levedygtighed og international konkurrenceevne;

ifølge Rådets resolution af 24. oktober 1994 om situationen inden for den civile luftfart i Europa (1), bør der foretages en undersøgelse af risikoen for, at der vil blive gjort brug af bekvemmelighedsflag og anvendt ikke-EF-midler;

bestemmelserne om leasing i forordning 2407/92/EØF af 23. juli 1992 om udstedelse af licenser til luftfartsselskaber (2), bør anvendes ensartet af alle medlemsstater;

risikoen for anvendelse af ikke-EF-midler er endnu en grund til at udarbejde en komplet samling af fælles tekniske normer med henblik på at opretholde sikkerheden inden for den civile luftfart;

som led i udviklingen af sin socialpolitik skal Fællesskabet tage hensyn til de særlige forhold, der gør sig gældende på lufttransportområdet, herunder virkningerne af udflytninger;

anvendelse af ikke-EF-midler er en mulighed, hvormed tredjelande kan få adgang til det indre marked, og denne mulighed bør analyseres som led i forbindelserne med disse lande;

NOTERER SIG, at Kommissionen agter at undersøge, hvilken udvikling der sker i den sociale situation i forbindelse med liberaliseringen af luftfarten;

OPFORDRER Kommissionen til snarest muligt at forelægge resultaterne af undersøgelsen om følgende af liberaliseringen af luftfarten og anmoder om, at den i den forbindelse ser på spørgsmålet om anvendelse af ikke-EF-midler som omhandlet i resolutionen af 24. oktober 1994. Denne undersøgelse, der ligger i forlængelse af rapporten fra Vismandsudvalget og en rapport fra private konsulentfirmaer, som Kommissionen bestilte i 1992, bør navnlig analysere:

- udflytningernes omfang og de aktuelle og potentielle følger heraf for beskæftigelsen og arbejdsforholdene inden for luftfarten i Fællesskabet

- den nuværende praksis inden for Fællesskabets luftfartsselskaber med hensyn til anvendelse af ikke-EF-midler

- de nationale forskrifter og administrative procedurer vedrørende anvendelse af ikke-EF-midler;

OPFORDRER Kommissionen til at undersøge anvendelsen af bestemmelserne i forordning (EØF) 2407/92 vedrørende ikke-EF-leasing og til om nødvendigt at udarbejde retningslinjer med henblik på ensartet anvendelse heraf for så vidt angår:

- begreberne »midlertidige behov«, »ekstraordinære omstændigheder« og »tilsvarende sikkerhedskrav«,

- betingelserne for, at et EF-luftfartsselskab kan anvende fly, der er registreret i Fællesskabet, men for hvilke registreringsstatens ansvar for kontrollen med den tekniske drift er overdraget et tredjeland.

(1) EFT nr. C 309 af 5. 11. 1994, s. 2.

(2) EFT nr. L 240 af 24. 8. 1992, s. 1.
RÅDETS RESOLUTION af 2. juni 1995 om sikkerhed på blodtransfusionsområdet og selvforsyning med blod i Fællesskabet (95/C 164/01)

RÅDET FOR DEN EUROPÆISKE UNION,

SOM ERINDRER OM Kommissionens meddelelse af 25. maj 1993 om selvforsyning med blod i Det Europæiske Fællesskab og om sine konklusioner af 13. december 1993 vedrørende denne meddelelse;

NOTERER SIG med interesse Kommissionens meddelelse af 21. december 1994 om sikkerhed på blodområdet og selvforsyning med blod i Det Europæiske Fællesskab;

BEKRÆFTER atter nødvendigheden af at nå til selvforsyning med blod (og blodprodukter i medlemsstaterne) og i Fællesskabet, især på grundlag af et samarbejde mellem medlemsstaterne under overholdelse af princippet om, at afgivelse af blod skal være frivillig og vederlagsfri;

UNDERSTREGER, at bestræbelserne på at fremme kvalitet og sikkerhed i forbindelse med indsamling af blod bidrager til forebyggelse af AIDS og andre smitsomme sygdomme;

ERINDRER OM, at direktiv 89/381/EØF (1), som udvider anvendelsesområdet for direktiv 65/65/EØF og 75/319/EØF om farmaceutiske specialiteter ved at fastsætte særlige bestemmelser for lægemidler fremstillet på basis af blod eller plasma fra mennesker, kun finder anvendelse på disse produkter;

ER ENIGT OM, at der er behov for at fastlægge en strategi med henblik på at øge tilliden til sikkerheden i alle led i blodtransfusionskæden og at fremme selvforsyningen med blod i Fællesskabet;

ER ENIGT OM, at der i den forbindelse, under fuld hensyntagen til Europarådets arbejde, især kan sættes ind på følgende områder:

- udvikling af politikker og fælles procedurer for udvælgelse af donorer i de forskellige blodindsamlingscentre;

- anvendelse af effektive, gennemprøvede og pålidelige screening-test;

- udvikling og anvendelse af kriterier for kvalitetsvurdering og god praksis for indsamling, behandling og transfusion af blod og blodprodukter samt procedurer for efterkontrol af patienter;

- indførelse af et blodovervågningssystem på grundlag af eksisterende net til indsamling af epidemiologiske oplysninger vedrørende blodtransfusionskæden;

- bevidstgørelse af de ansatte i sundhedssektoren med hensyn til optimal anvendelse af blod og blodprodukter;

- udvikling af grundlæggende kriterier for inspektion og uddannelse af inspektører;

- udbredelse i offentligheden af information om blod og blodprodukter og indsamlings-, behandlings- og transfusionsprocedurer, idet der tages hensyn til sociale og kulturelle forskelle;

OPFORDRER KOMMISSIONEN,

- til at fortsætte sit samarbejde med medlemsstaterne for at fastlægge en strategi med henblik på at øge tilliden til sikkerheden i alle led i blodtransfusionskæden og at fremme selvforsyningen med blod i Fællesskabet ved frivillig og vederlagsfri afgivelse af blod samt til regelmæssigt at aflægge rapport om de konstaterede fremskridt,

- til at fortsætte sit samarbejde med Europarådet angående blodtransfusion, samt

- til på ovennævnte specifikke områder at fremlægge egnede forslag med henblik på at støtte medlemsstaternes indsats og fremme udviklingen af en koordineret holdning med hensyn til sikkerhed på blodtransfusionsområdet.

(1) EFT nr. L 181 af 28. 6. 1989, s. 44.
RÅDETS RESOLUTION af 20. februar 1995 om beskyttelse af grundvandet (95/C 49/01)

RÅDET FOR DEN EUROPÆISKE UNION -

UNDERSTREGER grundvandets særlige betydning som væsentlig bestanddel af vandkredsløbet og økosystemerne samt som en af de vigtigste ressourcer for drikkevandsforsyningen,

TILKENDEGIVER sin bekymring over, at grundvandsforekomsterne i visse områder både kvalitativt og kvantitativt fortsat er stærkt truet,

MINDER OM resolutionen af 25. februar 1992 om Fællesskabets fremtidige politik vedrørende grundvandet (1), hvori det anmodede Kommissionen om at forelægge et udførligt handlingsprogram til beskyttelse af grundvandet og at udarbejde et forslag til revision af Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer (2),

BEKRÆFTER de punkter, der blev fremsat i den sluterklæring, som blev vedtaget af deltagerne i ministerseminaret om grundvand den 26. og 27. november 1991 i Haag,

STØTTER retningslinjerne i femte handlingsprogram for politik og virke inden for miljø og bæredygtig udvikling på grundvandsområdet:

- at bevare det ikke-forurenede grundvands kvalitet

- at undgå yderligere forurening

- at genoprette det forurenede grundvands kvalitet, hvor dette er hensigtsmæssigt,

LÆGGER VÆGT på følgende punkter i forbindelse med udarbejdelsen af handlingsprogrammet:

- Godkendelsessystemer og andre instrumenter, der medfører en hensigtsmæssig national forvaltning af (grund)vandet

- Foranstaltninger til forebyggende, global beskyttelse af grundvandet, bl.a. med henblik på diffuse kilder

- Generelle bestemmelser for sikkerhed i anlæg, hvori der benyttes vandforurenende stoffer

- Generelle bestemmelser, der kan fremme metoder inden for landbruget, som er forenelige med beskyttelse af grundvandet,

ANMODER derfor Kommissionen om at tage nævnte prioriterede opgaver op og under overholdelse af subsidiaritetsprincippet at udarbejde relevante forslag i samarbejde med medlemsstaterne og forelægge disse forslag i et konkret program, der også kan indgå som bestanddel i den samlede politik vedrørende beskyttelse af vand, der kræves af flere medlemsstater,

ANMODER Kommissionen om at overveje en revision af direktiv 80/68/EØF, hvor der er behov herfor,

OPFORDRER Kommissionen til at fremskynde arbejdet, således at handlingsprogrammet til beskyttelse af grundvandet senest forelægges Rådet inden udgangen af første halvår af 1995.

(1) EFT nr. C 59 af 6. 3. 1992, s. 2.

(2) EFT nr. L 20 af 26. 1. 1980, s. 43. Direktivet er senest ændret ved direktiv 91/692/EØF (EFT nr. L 377 af 31. 12. 1991, s. 48).
RÅDETS AFGØRELSE af 20. februar 1995 om udpegelse af repræsentative østrigske, finske og svenske organisationer, der skal opstille kandidatlister til Det Rådgivende Udvalg for Det Europæiske Kul- og Stålfællesskab (95/C 49/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 18,

under henvisning til tiltrædelsesakten af 1994, særlig artikel 25 og 161, og

ud fra følgende betragtning:

De repræsentative østrigske, finske og svenske organisationer, der skal opstille lister med to kandidater for hvert mandat, der er tildelt dem, bør udpeges -

TRUFFET FØLGENDE AFGØRELSE:

Eneste artikel

1. De repræsentative østrigske, finske og svenske organisationer for producenter og arbejdstagere, der er anført i skemaet i bilaget, udpeges med henblik på at opstille kandidatlister, på grundlag af hvilke de østrigske, finske og svenske medlemmer, der skal repræsentere producenter og arbejdstagere i Det Rådgivende Udvalg for Det Europæiske Kul- og Stålfællesskab, udnævnes i samme antal som angivet i skemaet ud for hver af de nævnte organisationer.

2. Denne afgørelse offentliggøres til underretning i De Europæiske Fællesskabers Tidende.

Udfærdiget i Bruxelles, den 20. februar 1995.

På Rådets vegne

E. ALPHANDÉRY

Formand

BILAG

>TABELPOSITION>
BESLUTNING FRA DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB om passende observation af stålmarkedet (95/C 40/02)

(Tekst af betydning for EØS)

(Enstemmigt vedtaget på det 318. plenarmøde den 16. december 1994 - ét medlem undlod at stemme)

DET RÅDGIVENDE UDVALG FOR DET EUROPÆISKE KUL- OG STÅLFÆLLESSKAB,

- som noterer sig Kommissionens beslutning om at sløjfe de kvartalsretningslinjer, som har været opstillet siden andet kvartal 1993, og hvorigennem virksomhederne opfordres til »for hvert enkelt produkt i deres produktsortiment at oplyse Kommissionen om, hvorledes de agter at tilpasse sig de generelle tendenser for produktion og leverancer på Fællesskabets markeder«;

- som minder om, at Rådet i sine konklusioner fra mødet den 8. november »opfordrede Kommissionen til fortsat at være meget opmærksom på udviklingen og til at forberede passende foranstaltninger på baggrund af den herskende markedssituation« og »til at holde Rådet løbende underrettet om udviklingen inden for denne sektor og om de foranstaltninger, den (Kommissionen) agter at træffe«;

- som tager i betragtning, at de generelle halvårlige angivelser i stålprognosen, baseret på råstålbalancen, ikke giver et tilstrækkelig klart billede af den fremherskende situation på markedet;

- anmoder Kommissionen om at udarbejde kvartalsprognoser i samarbejde med alle parter på Fællesskabets stålmarked;

- kræver, at denne analyse - for at imødekomme Rådets anmodning og for virkelig at være til nytte for alle aktive markedsdeltagere - foretages kvartalsvis og efter produkt.